
[bookmark: _Toc256000000]PROPUNERE DE REZOLUȚIE A PARLAMENTULUI EUROPEAN
referitoare la punerea în aplicare a politicii externe și de securitate comune - raportul anual pe 2025

(2025/2164(INI))
Parlamentul European,
–	având în vedere Tratatul privind Uniunea Europeană (TUE), în special articolele 14, 16, 21, 24, 36 și 41,
–	având în vedere raportul Înaltei Reprezentante a Uniunii pentru afaceri externe și politica de securitate din 25 iunie 2025 intitulat „Raport privind politica externă și de securitate comună – prioritățile noastre în 2025”,
–	având în vedere articolul 55 din Regulamentul său de procedură,
–	având în vedere raportul Comisiei pentru afaceri externe (A10-0000/2025),
A.	întrucât obiectivele principale ale politicii externe și de securitate comune (PESC) a UE includ menținerea păcii, consolidarea securității internaționale și promovarea cooperării internaționale, precum și promovarea democrației, a statului de drept și a respectării drepturilor omului;
B.	întrucât anumite puteri istorice și emergente prezintă comportamente complexe, de la o cooperare strânsă la confruntări sectoriale; întrucât, în climatul geopolitic actual, UE, în unele cazuri, are ca singură opțiune aceea de a opta pentru acorduri bazate pe tranzacții,
.
1.	reiterează preocupările exprimate în raportul Vicepreședintei Comisiei/Înaltei Reprezentante a Uniunii pentru afaceri externe și politica de securitate (VP/ÎR) și este alarmat de ritmul rapid al schimbărilor geopolitice determinate de presiunile militare, politice și economice asertive exercitate de puteri autoritare; constată cu îngrijorare că sistemul internațional este mai multipolar și mai puțin multilateral, concurența înlocuiește cooperarea și comerțul și investițiile, informațiile și fluxurile de migrație sunt din ce în ce mai utilizate ca armă; avertizează că o astfel de fragmentare ne amenință interesele strategice, securitatea, prosperitatea și unitatea și necesită mobilizarea parteneriatelor și alianțelor noastre regionale și globale;
2.	invită, în acest context, VP/ÎR să dezvolte o PESC orientată spre viitor, care să urmărească obiectivele prezentate la punctele următoare;
Conturarea ordinii internaționale bazate pe norme pe care o apărăm
3.	reamintește că ordinea internațională bazată pe norme protejează suveranitatea și integritatea statală, permite soluționarea pașnică a litigiilor și garantează că puterea este supusă legii și nu forței; este alarmat de faptul că ordinea internațională bazată pe norme este supusă unei presiuni fără precedent din cauza eroziunii interne și a agresiunilor externe; avertizează că distrugerea sa duce la instabilitate și conflicte la nivel mondial, slăbind astfel propria noastră securitate și prosperitate;
4.	subliniază că războiul de agresiune ilegal și nejustificat al Rusiei împotriva Ucrainei constituie un atac fără precedent la adresa ordinii europene a păcii de la cel de Al Doilea Război Mondial; reamintește că agresiunea Rusiei trebuie să eșueze; prin urmare, acest eșec trebuie să semnaleze că forța nu prevalează asupra legii și să-i descurajeze pe alții să încerce să conteste frontierele prin mijloace militare; solicită, prin urmare, încetarea imediată și necondiționată a focului, retragerea Rusiei din Ucraina și returnarea tuturor copiilor răpiți ilegal de Rusia;
5.	subliniază că orice acord de pace trebuie să conțină garanții solide de securitate pentru Ucraina, să fie negociat de conducerea aleasă a acesteia și să fie sprijinit de poporul său; avertizează cu privire la propunerile lipsite de sinceritate ale Rusiei care urmăresc prelungirea războiului și avertizează că orice soluționare impusă de Rusia sau care i-ar recompensa agresiunea ar pune grav în pericol securitatea europeană;
6.	îndeamnă Comisia să sprijine în mod activ mecanismele judiciare internaționale și să asigure tragerea la răspundere pentru crimele de război și crimele de agresiune; îndeamnă Comisia să propună o legislație care să utilizeze activele străine rusești blocate pentru reconstrucția Ucrainei;
7.	subliniază că agresiunea Rusiei destabilizează vecinătatea estică a UE și declanșează efecte de propagare în Balcanii de Vest;
8.	reiterează faptul că UE și toate statele sale membre trebuie să conducă prin puterea exemplului în ceea ce privește respectarea suveranității și a dreptului internațional; subliniază că credibilitatea și capacitatea sa de a-și proteja cetățenii și interesele vitale depind de angajamentul său față de principiile sale fondatoare, cum ar fi democrația, statul de drept și demnitatea umană;
9.	își exprimă profunda îngrijorare cu privire la situația actuală a normelor umanitare și la nerespectarea protecției civililor în temeiul dreptului internațional în contextul conflictelor prelungite din Orientul Mijlociu; reafirmă angajamentul UE față de existența și securitatea Statului Israel și subliniază dreptul acestuia de a se apăra, respectând pe deplin dreptul internațional; îndeamnă la continuarea unui proces politic credibil care să vizeze găsirea unei soluții bazate pe coexistența a două state, cu frontierele din 1967 și cu Ierusalimul capitală comună;
10.	afirmă rolul esențial al organizațiilor multilaterale și al forurilor regionale ca platforme indispensabile pentru soluționarea conflictelor și guvernanța globală; avertizează că formatele „mini-laterale” riscă să fragmenteze din ce în ce mai mult normele globale și impun UE să echilibreze o concepție largă și incluzivă a multilateralismului, în strânsă cooperare cu partenerii săi care împărtășesc aceeași viziune; invită Comisia și VP/ÎR să promoveze inițiative multilaterale, ferm ancorate în normele globale, pentru a asigura securitatea și prosperitatea Europei;
11.	invită VP/ÎR să promoveze un discurs democratic eficace și solid pentru a contracara presiunea autocratică, în strânsă cooperare cu statele membre; încurajează creșterea investițiilor în comunicarea strategică și în combaterea ingerințelor străine și a manipulării informațiilor;
12.	încurajează revizuirile strategice anuale ale amenințărilor la adresa ordinii internaționale bazate pe norme, coordonate de Serviciul European de Acțiune Externă (SEAE) și urmate de măsuri active pentru a preveni erodarea în continuare a normelor multilaterale;
Promovarea cooperării bazate pe interesele pe care le împărtășim
13.	reafirmă că acțiunea externă a UE necesită un angajament credibil, bazat pe valori; insistă, cu toate acestea, asupra faptului că utilizarea exclusivă a puterii normative este insuficientă; încurajează urmărirea mai fermă a obiectivelor strategice ale UE, valorificând în același timp parteneriatele și alianțele bazate pe interese comune;
14.	încurajează VP/ÎR să caute politici adaptate care să răspundă așteptărilor statelor membre și ale țărilor partenere și să pună rapid în aplicare acordurile politice, instituind astfel UE ca o ancoră strategică fiabilă;
15.	subliniază că un parteneriat transatlantic solid cu Statele Unite și Canada în cadrul NATO rămâne indispensabil și constituie nucleul arhitecturii noastre europene de securitate; reamintește că, pentru a fi un partener transatlantic puternic, UE însăși trebuie să devină mai puternică și mai capabilă, în special în ceea ce privește propria sa apărare și securitate; recunoaște că Statele Unite urmează acum o abordare mai tranzacțională în ceea ce privește multilateralismul și securitatea europeană; subliniază, în acest context, necesitatea urgentă ca UE și statele sale membre să urmărească autonomia strategică și să investească în capabilități de apărare credibile și suficiente; salută cooperarea aprofundată cu Canada și cu alți parteneri care împărtășesc aceeași viziune pentru a proteja valorile democratice comune și stabilitatea globală;
16.	salută parteneriatul puternic și constructiv cu Regatul Unit; salută declarația comună a liderilor Regatului Unit și ai UE din 19 mai 2025 în urma summitului Regatul Unit-UE din 2025, care prezintă un dialog structurat privind politica externă și de securitate; solicită punerea rapidă în aplicare a acestuia;
17.	salută relația strânsă cu țările vest-europene care nu sunt membre ale UE și cooperarea strânsă a acestora cu privire la acțiunea externă a UE;
18.	subliniază importanța strategică a Balcanilor de Vest și sprijină o cooperare politică și de securitate credibilă pe calea lor bazată pe merite către integrarea în UE; subliniază că viitorul Balcanilor de Vest, al Ucrainei și al Republicii Moldova se află în UE;
19.	subliniază că rolul strategic al Turciei ca membru al NATO și cooperarea sa cu UE sunt esențiale pentru stabilitatea și securitatea europeană; își exprimă profunda îngrijorare cu privire la regresul democratic din Turcia; îndeamnă la eliberarea imediată a liderului opoziției, Ekrem İmamoğlu;
20.	subliniază importanța strategică a Caucazului de Sud; condamnă tendințele autoritare ale guvernului georgian; solicită Georgiei să revină pe calea către UE; sprijină acordul de pace dintre Armenia și Azerbaidjan din august 2025;
21.	subliniază necesitatea urgentă de a intensifica prezența politică și economică a UE în Asia Centrală;
22.	subliniază necesitatea de a consolida și de a aprofunda cooperarea UE cu țările din Golf în ceea ce privește migrația, transformarea digitală, securitatea și tranziția verde;
23.	reiterează faptul că o regiune indo-pacifică pașnică, stabilă și bazată pe norme reprezintă un interes european vital; încurajează stabilirea unor legături PESC mai strânse cu parteneri care împărtășesc aceeași viziune, în special Australia, Noua Zeelandă, Coreea de Sud și Japonia;
24.	consideră că militarizarea accelerată a Chinei, precum și parteneriatele sale militare și politice cu Rusia și Coreea de Nord constituie o provocare geopolitică majoră a secolului XXI; subliniază că UE trebuie să adopte o strategie multidimensională care să combine diplomația principială menită să susțină dreptul internațional cu angajamentul economic care ne protejează interesele;
25.	constată că provocările geopolitice au consolidat interesele comune ale UE și ale Indiei; sprijină un summit UE-India pentru lansarea unei noi agende strategice;
26.	îndeamnă VP/ÎR și statele membre să se concentreze pe dezvoltarea unor parteneriate bilaterale mai puternice cu țări africane care împărtășesc aceeași viziune, pe baza principiului „mai mult pentru mai mult”, susținând în același timp valorile universale ale drepturilor omului și democrației; regretă regresul democratic într-o serie de țări africane;
27.	subliniază necesitatea de a aprofunda colaborarea UE cu țările din America Latină și zona Caraibilor care împărtășesc aceeași viziune;
28.	subliniază relevanța geostrategică sporită a regiunii arctice și reiterează necesitatea unei politici coerente și actualizate a UE privind regiunea arctică;
29.	invită Comisia și SEAE să intensifice colaborarea structurată cu organizațiile regionale – inclusiv Asociația Națiunilor din Asia de Sud-Est, Uniunea Africană, Comunitatea Statelor Latinoamericane și Caraibiene și Consiliul de Cooperare al Golfului – pentru a dezvolta arhitecturi de securitate regională favorabile incluziunii și pentru a coordona răspunsurile politice multilaterale;
Stabilirea unor poziții nenegociabile pe care le considerăm inviolabile
30.	reiterează faptul că acțiunea externă a UE este legată în mod irevocabil de valorile și principiile consacrate la articolul 2, articolul 3 alineatul (5) și articolul 21 din TUE;
31.	reamintește că credibilitatea UE depinde de capacitatea sa de a acționa în mod decisiv atunci când își protejează cetățenii și interesele; subliniază că pragul pentru acțiuni decisive ar trebui comunicat în mod consecvent și trebuie să includă răspunsuri lipsite de ambiguitate la încălcările grave ale drepturilor omului; sprijină extinderea regimului UE de sancțiuni în materie de drepturi ale omului de tip Magnițki pentru a acoperi represiunea sistemică și corupția;
32.	încurajează o coordonare mai strânsă cu G7 și cu alți parteneri democratici pentru a alinia răspunsurile la încălcările normelor globale;
33.	solicită să se acorde mai multă atenție persecutării minorităților religioase, inclusiv a creștinilor; solicită ca protecția libertății religioase să fie integrată în acțiunea externă a UE;
34.	invită SEAE și Comisia să elaboreze criterii de referință pentru a evalua impactul sancțiunilor UE și să informeze periodic Parlamentul European în acest sens;
Creșterea impactului acțiunii externe a UE pe care o realizăm
35.	regretă că vizibilitatea globală și influența politică a UE sunt adesea inferioare amprentei sale financiare și diplomatice;
36.	invită VP/ÎR să propună o strategie de comunicare strategică coerentă, care să evidențieze beneficiile acțiunii externe a UE și să sprijine obiectivele UE; încurajează SEAE să consolideze prezența politică a UE în țările noastre partenere și să facă acțiunea noastră externă mai accesibilă publicului din aceste țări;
37.	solicită o convergență sporită între serviciile diplomatice ale UE și ale statelor membre pentru a îmbunătăți sinergiile dintre marca națională și mesajele UE, în conformitate cu abordarea „Echipa Europa”;
38.	subliniază că constrângerile bugetare reprezintă un obstacol major în calea creșterii vizibilității și a impactului acțiunii externe a UE; invită Comisia și SEAE să efectueze un exercițiu real de stabilire a priorităților, pentru a identifica domeniile în care acțiunea externă a UE poate aduce cea mai mare rentabilitate politică și strategică;
39.	subliniază potențialul strategic al inițiativei Global Gateway de a spori prezența și vizibilitatea UE la nivel mondial; salută faptul că Comisia a acordat prioritate punerii în aplicare a proiectelor sale;
40.	reamintește că Parlamentul European joacă un rol distinct în completarea vizibilității și a impactului acțiunii externe a UE, completând astfel eforturile serviciilor diplomatice ale UE și ale statelor membre;
41.	reamintește că exercitarea de către Parlamentul European a funcției sale bugetare este indisolubil legată de funcția sa de control democratic și de consultare;
42.	consideră că este necesară o supraveghere parlamentară mai strictă a acțiunii externe a UE, inclusiv accesul regulat la informații confidențiale și la dialoguri structurate;
43.	subliniază că fiecare chestiune menționată mai sus necesită un răspuns adecvat din partea VP/ÎR;
°
°	°
44.	încredințează Președintei sarcina de a transmite prezenta rezoluție Consiliului European, Consiliului, Comisiei, Vicepreședintei Comisiei/Înaltei Reprezentante a Uniunii pentru afaceri externe și politica de securitate, precum și guvernelor și parlamentelor statelor membre.

În fiecare an, Comisia pentru afaceri externe elaborează o rezoluție referitoare la punerea în aplicare a politicii externe și de securitate comune (PESC), ca răspuns la raportul prezentat Parlamentului European de Înalta Reprezentantă a Uniunii pentru afaceri externe și politica de securitate. Prezenta rezoluție evaluează progresele și provocările PESC și constituie o parte centrală a contribuției Parlamentului European la conturarea acțiunii externe a UE. Acest lucru este deosebit de important având în vedere competențele de control consolidate acordate Parlamentului European în temeiul Tratatului de la Lisabona.
Prezentul raport detaliază principalele priorități strategice care orientează viitoarea direcție a PESC, oferind orientări clare pentru executivul UE. El subliniază o postură orientată spre viitor prin intermediul mai multor principii fundamentale care, potrivit voinței Parlamentului, ar trebui să stea la baza PESC:
(a) Conturarea ordinii internaționale bazate pe norme pe care o apărăm;
(b) Promovarea cooperării bazate pe interesele pe care le împărtășim;
(c) Stabilirea unor poziții nenegociabile pe care le considerăm inviolabile;
(d) Creșterea impactului acțiunii externe a UE pe care o realizăm.
Raportul detaliază fiecare dintre aceste priorități.

